Venerabilibus patribus, dominis et amicis suis dilectissimis O. priori, J. priori claustrali, aliisque sociis eorum in ordine Cluniacensi, frater S., humilis prior de Karitate, salutem et cum omnimoda obedientia et honore promptissimam ad eorum beneplacita voluntatem. Cum in provincia Bituricensi quidam nobis injurientur, de quibus per conservationem a domino papa ordini Cluniacensi indultam in provincia Bituricensi, de qua abbas et prior Dolensis existunt conservatores, nos possumus defendere, vestram serenitatem rogamus, quatinus dictam conservationem dilecto fratri nostro G., latori præsentium, tradatis atque eam per ipsum nobis transmittatis. Datum anno Domini Mº CCº tricesimo primo, in vigilia Pentecostes.